นายกรัฐมนตรี ลงพื้นที่จังหวัดยะลา เปิดศูนย์ราชการจังหวัดชายแดนภาคใต้ เร่งให้ทุกภาคส่วนเดินหน้าขับเคลื่อนงาน ด้านการพัฒนา
นายกรัฐมนตรี ลงพื้นที่จังหวัดยะลา เปิดศูนย์ราชการจังหวัดชายแดนภาคใต้ ระบุ รัฐบาลเร่งให้ทุกภาคส่วนเดินหน้าขับเคลื่อนงาน ด้านการพัฒนา หวังเศรษฐกิจดีขึ้นตามลำดับพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เป็นประธานในพิธีเปิดอาคารศูนย์ราชการจังหวัดชายแดนภาคใต้ ที่ศูนย์ราชการจังหวัดชายแดนภาคใต้ อำเภอเมือง จังหวัดยะลา  เพื่อเตรียมเป็นศูนย์รวมของหน่วยงานราชการต่างๆ ในการอำนวยความสะดวกให้แก่พี่น้องประชาชน ทั้งในพื้นที่และต่างพื้นที่ และให้บริการประชาชนในทุกมิติที่เกี่ยวข้องกับชีวิตและความเป็นอยู่ของประชาชนในพื้นที่จังหวัดชายแดนภาคใต้ นายกรัฐมนตรี พบปะพี่น้องประชาชนและส่วนราชการต่างๆ รวมทั้งรับฟังสรุปความก้าวหน้า การพัฒนาจังหวัดยะลา จากนายอนุชิต ตระกูลมุทุตา ผู้ว่าราชการจังหวัดยะลา และพลเรือตรี สมเกียรติ ผลประยูร เลขาธิการ ศอ.บต. นอกจากนี้ นายกรัฐมนตรี เป็นประธานมอบเงินสนับสนุนค่าตอบแทนการทำงานของผู้นำศาสนาในพื้นที่ 5 จังหวัดให้กับประธานคณะกรรมการอิสลามประจำ 5 จังหวัด และได้มอบเงินช่วยเหลือเยียวยาให้แก่ผู้แทนของกลุ่มผู้ได้รับผลกระทบจากเหตุการณ์ความไม่สงบในพื้นที่ 5 จังหวัดชายแดนภาคใต้ จำนวน 3 ราย มอบบัตรส่งเสริมการลงทุนของสำนักงานคณะกรรมการส่งเสริมการลงทุน (BOI) และมอบหนังสือขอบคุณภาคเอกชนในการลงทุนในพื้นที่จังหวัดชายแดนภาคใต้ ตลอดจนมอบหนังสือสำคัญแสดงกรรมสิทธิ์ที่ดิน (โฉนดที่ดิน) ให้กับผู้นำศาสนาและผู้แทนประชาชนของจังหวัดยะลาและจังหวัดปัตตานี จำนวน 3 ราย